তাই এর সামনে অস্বাভাবিক ভিড়, সবার একান্ত ইচ্ছা মোনালিসাকে নিয়ে ছবি তোলা। সবার মত আমরাও ছবি নিলাম অনেক কষ্টে। একটি সাধারণ ছবি এর মধ্যে কী বিশেষত্ব লুকিয়ে আছে তা আমার মত সাধারণ দর্শকের পক্ষে বোঝা কঠিন। গ্রীস ভাস্কর্য, পুরাকীর্তি, শিল্পকলা এবং মিশরীয় পুরাকীর্তি ও ঐতিহ্য নিয়ে রয়েছে পৃথক গ্যালারি। বিখ্যাত ফরাসী শিল্পীদের গড়া নন্দিত সব ভাস্কর্য ও আঁকা পেইন্টিংস নিয়ে রয়েছে আলাদা গ্যালারি। এসব দেখে মুগ্ধ দর্শনার্থীরা, প্রশংসায় পঞ্চমুখ। সত্যি বলতে কি ল্যুভ্‌র মিউজিয়াম-এর বিশালত্ব এবং বৈচিত্রময় বিশাল সংগ্রহের কারণেই এর পৃথিবীজোড়া সুনাম সুখ্যাতি। মিউজিয়াম আমাদেরকে অতীতের সাথে যোগাযোগ করে দেয়, কোথাও কোথাও আমি দাঁড়িয়ে অতীতের সাথে কথা বলতে চাইলেও আমার সঙ্গী-সাথীদের তাড়ায় তা পারিনি। তাছাড়া এত বড় মিউজিয়ামের পঁয়ত্রিশ হাজার আইটেম মাত্র তিন চার ঘন্টা কেন তিন চার দিনেও শেষ করা প্রায় অসম্ভব। তবুও তাড়াহুড়োর মধ্যেও বেশ কিছু ভাস্কর্য, পেইন্টিংস, মিশরীয় মমি এবং আরো কিছু আইটেম মনের তাগিদে অনেক খোঁজাখুঁজি করে দেখে নিয়েছি।